**Uoffisielle måleenheter** er uoffisielle mål som oppstår og som gjerne brukes i mediesammenheng og lignende.

Måleenheter
-----------

### Altakraftverk – energi

Alta kraftverk blei satt i drift i 1987 og brukes som uoffisielt mål på produksjon av elektrisk kraft. Et altakraftverk tilsvarer en årsproduksjon på 655 GWh. Til sammenligning produserer heile Smøla Vindpark med sine 68 vindmøller 450 GWh i året, altså omtrent 0,7 Altakraftverk.

### Fotballbane – areal/lengde

Fotballbane, Anfield, 68x101 m
Et gitt antall fotballbaner brukes gjerne som mål på areal for å illustrere størrelsen av noe. Det problematiske med dette målet er at en fotballbane kan være 45–90 meter brei og 90–120 meter lang. Dette gir en minste størrelse på 4050 m² og en største størrelse på 10 800 m². Hvis den minste størrelsen settes til 100 %, vil den største størrelsen være 267 %. Det internasjonale målet er likevel 68x105 meter, altså 7140 m² (til sammenligning 176 %). Fotballbaner brukes også som lengdemål.

### Mong – valuta

Kommer fra Mongstad-saken. Uttrykket «én mong» utgjorde fire milliarder kroner, som var den først varslede budsjettoverskridelsen ved bygginga av oljeraffineriet på Mongstad (den totale budsjettoverskridelsen ble på 6 milliarder kroner). Pengebeløp angitt i så og så mange mong var vanlig i pressa i lang tid etter.

### Gardermobaner – valuta

Den dyre og problematiske utbygginga av Gardermobanen fra Oslo til Gardermoen pågikk fra 1994 til 1999. jernbanelinja, inkludert nye togsett, kosta 10 milliarder kr.

### Olympisk svømmebasseng - lengde/volum

Olympiske svømmebassenger brukes som uoffisielle mål på volum (som regel av løsmasser eller væske) eller lengde.
Det internasjonale svømmeforbundet har spesifisert at olympiske svømmebassenger bør ha et volum på 2500 kubikkmeter ved en dybde på 2 meter, men selve dybden er ikke strengt spesifisert. I praksis er bassengene gjerne noe større. Avstanden mellom snuplatene er spesifisert til å være 50 meter, så igjen er selve bassenget gjerne litt lengre enn dette for å få plass til selve snuplatene.

### Opera – valuta

Opera eller operahus tilsvarer omtrent 4 milliarder kroner, som var summen det kosta å bygge det omdiskuterte operahuset i Bjørvika Oslo. Operabygget åpna i 2008.

### Personbil – vekt/lengde/utslipp

Personbil, Volvo 544, 4,37m lang, 995kg
Personbiler brukes ofte som mål for vekt. Dette er svært unøyaktig, sia en personbil kan veie fra 59 kg til 3,5 tonn. Personbiler kan også brukes som lengdemål. Med lengder fra 1,34 til 6 meter, medfører også dette unøyaktighet.
Personbiler brukes også som mål på CO2-utslipp.

Enheten «PBE» (personbilenheter) brukes både i veitrafikkmålinger og -beregninger, og som mål for kapasitet på bilferger og er tatt med her til sammenlikning, selv om det er en offisiell måleenhet. Her ble det fastlagt en standard 1963, denne ble modifisert 1971. Den er en indikator for hvor mange biler en kan ta ombord på ei ferge – dvs. hvor mange billetter en kan gi forhandsreservasjon for. Når det gjelder plasskrav, er det tatt med at hver bil skal ha 75 centimeter avstand til alle sider.

### Hiroshimabomber – atombomber/jordskjelv/meteortrefninger/energi

Hiroshimabomben ble sluppet over (detonerte i 580 meters høyde) Hiroshima i 1945. Bomben hadde en sprengkraft på mellom 13 og 16 kilotonn TNT (omdiskutert). I dag brukes begrepet hiroshimabomber for å angi store kvantum energi fra for eksempel solen, jordskjelv eller bomber. Sia sprengkrafta i den opprinnelige Hiroshimabomben er omdiskutert er måleenheten noe unøyaktig.

### Steinkast og pilskudd – lengde

Steinkast og pilskudd er gamle lengdemål, og i alle fall førstnevnte er bevart i dagligtale. Det er imidlertid vanskelig å definere en bestemt avstand knytta til begrepene, men en antakelse kan være at et steinkast er omtrent 50 meter og et pilskudd fire ganger så langt (200 meter).

Referanser
----------

1. ↑  Stortinget «B.innst.S.nr.9 (2005-2006) Innstilling fra energi- og miljøkomiteen om bevilgninger på statsbudsjettet for 2006, kapitler under Olje- og energidepartementet og Miljøverndepartementet (rammeområdene 12 og 13)». Besøkt 18. september 2008.
2. ↑  Stortinget Møte tirsdag den 13. februar 2007 kl. 10
3. ↑  Dagens Næringsliv «En bortkastet, halv Mong». Besøkt 18. september 2008.
4. ↑  Verdens Gang «Marerittet Mongstad». Besøkt 18. september 2008.
5. ↑  Dagsavisen «1 Lund=188 mrd.». Besøkt 18. september 2008. [*død lenke*]
6. ↑
7. ↑  «siste.no: Seks av ti vil rive bommene». Arkivert fra originalen 5. november 2005. Besøkt 19. september 2008.
8. ↑  NRK Reiseradioen Olavs allergikertips
9. ↑  Vårt Land Klimasynder koster tre operabygg[*død lenke*]
10. ↑  Spektakulær innseiling, NRK
11. 1 2  «The small car with the big reputation». BBC. 20. mars 2008. Besøkt 26. november 2008.
12. ↑  Ifølge Forskrift om tekniske krav og godkjenning av kjøretøy, deler og utstyr er det ingen øvre vektgrense for gruppe M1 (personbil), men tilsvarende gruppe N1 (varebil) har ei øvre grense på 3500 kg. Hos M-gruppene (persontransport) brukes vekt kun til å skille mellom gruppe M2 (buss) som skal veie maks. 5000 kg, og gruppe M3 (buss) som veier mer enn dette. I dagligtalen brukes dessuten uttrykket personbil vanligvis om biler man kan kjøre med et klasse B-førerkort som setter en øvre vektgrense på 3500 kg.
13. ↑  Gammeldags miljøskandale, Finnmark Dagblad
14. 1 2  *Standardisering av ferjer: utredning nr. 1*. Oslo: Universitetsforlaget. 1974. s. 10–11. ISBN 8200701735.
15. ↑  Forelesninger i BI 101 – Våren 2003 Fotosyntese (Kap.10), PowerPoint-fil
16. ↑  Jordskjelvet ved Sumatra Arkivert 2008-03-11, hos Wayback Machine. Forskning.no
17. ↑  Kronikk: ’Rakettskjold’ er trussel og ingen løsning! Arkivert 10. januar 2009 hos Wayback Machine. Nei til atomvåpen